મુખ્યત્વે યાદોમાં જ પ્રેમ થાય છે અને એ યાદો એટલી મધુરી લાગે છે કે જીવનમાં એના જેવું સુખ નહીં, પણ એ યાદો જ છે ! પ્રેક્ટિકલ લાઈફના એપ્રોચને સ્વીકારવો જોઈએ અને પ્રેમને પ્રેક્ટિકલી અપનાવવો જોઈએ ! પ્રેમ એ પ્રેમ છે અને પ્રેમ એ પરમતત્વનો જ પર્યાય છે એટલે જ પ્રેમમાં (સાચા પ્રેમમાં) તાકાત હોય છે અને પ્રેમ તો પ્રેમ છે તો આ સાચો ખોટો પ્રેમ ? પ્રેમ ક્યારેય ખોટો નથી હોતો પણ ઘણીવાર આકર્ષણને પ્રેમ સમજી બેઠાં હોઈએ તો એ સૌથી મોટો ભ્રમ છે ! કોલેજમાં કોઈને કોઈ સાથે આપણું આકર્ષણ તો થતું જ હોય છે પણ એને પ્રેમ તો ના જ કહેવાય અને કદાચ આ આકર્ષણ ને પ્રેમ સમજી બેસીએ અને એ છોકરી કે છોકરા સાથે આપણા સંબંધો (શારીરિક સંબંધો નહીં) શરૂ થાય અને જ્યારે એક બીજાના દુર્ગુણોનો પરિચય થાય ત્યારે શા માટે એક બીજાને છોડવાની વાત આવે છે ? જ્યારે પણ એકબીજાને છોડવાની વાત આવે ત્યારે મોટા ભાગના છોકરાઓ એમ કહે છે કે “ભગવાન શ્રી કૃષ્ણએ રાધા સાથે પ્રેમ કર્યો હતો છતાં તેમણે લગ્ન રાધા સાથે નહોતા કર્યા”. આ વાક્ય છોડવાના એટલે કે બ્રેકઅપના ટાઈમ પર આવે છે અને જ્યારે એકબીજાને મળ્યાં રોમિયો અને જુલિએટની વાતો કરતાં હોય છે ! એટલે જ આજે કોલેજોમાં ભાગ્યે જ પ્રેમ જોવા મળે છે બાકી તો પ્રેમને “સેટિંગ” નામના શબ્દથી પ્રયોજવામાં આવે છે !